
–	ob upoštevanju delegirane uredbe Komisije z dne 20. novembra 2025 o dopolnitvi Uredbe (EU) 2023/956 Evropskega parlamenta in Sveta z določitvijo pogojev za izdajo akreditacije preveriteljem, kontrolo in nadzor akreditiranih preveriteljev, preklic akreditacij ter vzajemno priznavanje in medsebojno ocenjevanje akreditacijskih organov (C(2025)07845),
–	ob upoštevanju pisma Komisije z dne 24. novembra 2025, v katerem poziva Parlament, naj izjavi, da ne bo nasprotoval delegirani uredbi Komisije z dne 20. novembra 2025,
–	ob upoštevanju pisma Odbora za okolje, podnebje in varnost hrane predsedniku konference predsednikov odborov z dne 4. decembra 2025,
–	ob upoštevanju člena 290 Pogodbe o delovanju Evropske unije,
–	ob upoštevanju Uredbe (EU) 2023/956 Evropskega parlamenta in Sveta z dne 10. maja 2023 o vzpostavitvi mehanizma za ogljično prilagoditev na mejah[footnoteRef:1] ter zlasti člena 18(3) in člena 28(7) Uredbe, [1:  	UL L 130, 16.5.2023, str. 52, ELI: http://data.europa.eu/eli/reg/2023/956/oj. ] 

–	ob upoštevanju člena 114(6) Poslovnika,
–	ob upoštevanju priporočila za sklep Odbora za okolje, podnebje in varnost hrane,
–	ob upoštevanju, da ni bilo izraženo nobeno nasprotovanje v roku iz tretje in četrte alinee člena 114(6) Poslovnika, ki se je iztekel 16. decembra 2025,
A.	ker Uredba (EU) 2023/956 vzpostavlja mehanizem za ogljično prilagoditev na mejah (CBAM) za obravnavanje emisij toplogrednih plinov, vgrajenih v nekaterem blagu, uvoženem na carinsko območje Unije, da bi preprečili tveganje selitve virov CO2 in ustvarili spodbude za zmanjšanje svetovnih emisij ogljika;
B.	ker v skladu z Uredbo (EU) 2023/956 preveritelj preveri emisije, vgrajene v blagu, ki se na carinsko območje Unije uvozi od leta 2026, kadar so emisije določene na podlagi dejanskih vrednosti;
C.	ker člen 18(3) Uredbe (EU) 2023/956 na Komisijo prenaša pooblastilo za sprejemanje delegiranih aktov za dopolnitev te uredbe z določitvijo pogojev za podelitev akreditacije iz člena 18(2) te uredbe, za kontrolo in nadzor nad akreditiranimi preveritelji, za preklic akreditacije ter za vzajemno priznavanje in medsebojno ocenjevanje akreditacijskih organov;
D.	ker je Komisija 20. novembra 2025 Parlamentu posredovala delegirano uredbo, s čimer je začel teči dvomesečni rok za pregled, v katerem lahko Parlament tej delegirani uredbi nasprotuje;
E.	ker delegirana uredba Komisije določa pogoje, pod katerimi nacionalni akreditacijski organi na podlagi dokazil, ki jih predloži vložnik, in sposobnosti vložnika za uporabo načel preverjanja izdajo akreditacijo za namene CBAM; ker delegirana uredba Komisije določa tudi pogoje za kontrolo in nadzor akreditiranih preveriteljev ter za ta namen določa zahteve in dejavnosti preverjanja, ki jih izvajajo preveritelji, ustrezni upravne ukrepe, vključno s preklicem akreditacije, ter izmenjavo informacij med nacionalnimi akreditacijskimi organi, pristojnimi nacionalnimi organi in Komisijo; ker so v delegirani uredbi Komisije določeni tudi pogoji za vzajemno priznavanje in medsebojno ocenjevanje nacionalnih akreditacijskih organov, vključno z vsemi potrebnimi popravnimi ukrepi držav članic;
F.	ker se v skladu s členom 36(2), točka (b), Uredbe (EU) 2023/956 določbe v zvezi z delovanjem mehanizma CBAM uporabljajo od 1. januarja 2026 po koncu prehodnega obdobja; ker te določbe ne morejo delovati, če se delegirana uredba Komisije ne bo začela uporabljati 1. januarja 2026;
1.	izjavlja, da ne nasprotuje delegirani uredbi Komisije;
2.	naroči svoji predsednici, naj ta sklep posreduje Svetu in Komisiji.

